32. schôdza NR SR - 1.deň - A. dopoludnia
Dátum: 2018-05-24
Poslanec: Ďuriš Nicholsonová, Lucia (SaS)
Druh vystúpenia: Vystúpenie v rozprave

2. Vážené predsedníctvo Národnej rady Slovenskej republiky, vážení zástupcovia vlády, vážená pani ministerka Matečná, kolegyne, kolegovia, dovoľte mi, aby som predniesla odôvodnenie k návrhu na vyslovenie nedôvery podpredsedníčke vlády a ministerke pôdohospodárstva a rozvoja vidieka Slovenskej republiky Gabriele Matečnej. Ústava Slovenskej republiky umožňuje poslancom Národnej rady vysloviť nedôveru jednotlivým ministrom vlády, ktorí z konkrétnych dôvodov nezvládajú vedenie svojich, svojho rezortu a sú pre krajinu rizikom. Kauzy z posledných mesiacov odhalené po smrti Jána Kuciaka a Martiny Kušnírovej, či už novinármi, alebo opozičnými poslancami, jednoznačne ukazujú, že inžinierka Gabriela Matečná je pre slovenské poľnohospodárstvo a pre slovenských poľnohospodárov rizikom, nemá morálny kredit viesť rezort pôdohospodárstva a je nielen politicky, ale v niektorých prípadoch aj trestnoprávne zodpovedná za subvenčné podvody v systéme prideľovania agrodotácií. Ministerka Matečná zaviedla nekalé praktiky do prerozdeľovania finančných prostriedkov určených pre Slovensko v rámci spoločnej poľnohospodárskej politiky, a to ako v rámci I. piliera, tak aj v rámci II. piliera. Poskytovanie dotácií, teda priame platby na plochy, na ktoré reálne nevzniká nárok na čerpanie dotácií, ktorými sú napríklad vybetónované plochy letísk alebo reálne neobhospodarované plochy. Je to subvenčný podvod, ktorý bol zistený aj v prípade grófky Roškovej, bývalej poslankyne za stranu SMER - SD. Pani ministerka Matečná je zodpovedná za neoprávnené vyplácanie dotácií a za zlyhanie celého systému prideľovania dotácií, pretože za ňu nesie zodpovednosť Poľnohospodárska platobná agentúra a jej generálny riaditeľ, ale predovšetkým a najmä ministerka pôdohospodárstva. Za riadny chod PPA je zodpovedný generálny riaditeľ a ministerka pôdohospodárstva. Podstatou problému je systém umožňujúci neoprávnené žiadanie, neoprávnené prideľovanie a poberanie podpôr na cudzie pozemky a za nastavenie tohto systému je v plnej miere zodpovedná Ing. Gabriela Matečná. Poskytovanie dotácií, teda priamych platieb žiadateľom výpalníkom, ktorí nemajú k pôde právny titul, umožňuje zákon č. 504/2003 Z. z. v gescii ministerstva pôdohospodárstva. Tento zákon umožňuje zneužívanie skutočných vlastníkov pôdy, zneužívanie poctivých farmárov, ktorí majú riadne nájomné zmluvy, riadne platia daň z pôdy, zo strany výpalníkov, sústraníkov a všetkých ich ľudí. Ministerka Matečná tvrdí, že o likvidácii samostatne hospodáriacich roľníkov nič nevedela. To je klamstvo. Usvedčili ju z toho niekoľkí drobní farmári, ktorí u nej opakovane hľadali pomoc ako u ministerky pôdohospodárstva, ktorá má predovšetkým zastupovať ich záujmy. Aj generálny prokurátor Jaromír Čižnár tvrdí, že systém prideľovania štátnych podpôr pre farmárov na Pôdohospodárskej platobnej agentúre je chorý a prehnitý. Medzičasom sme sa to isté dozvedeli aj od predsedu Najvyššieho kontrolného úradu, od pána Mitríka, ktorý opakovane upozorňoval ministerku Matečnú na zistenia, ku ktorým sa dopracovali v správe zamestnanci Najvyššieho kontrolného úradu, a to už pred dvoma rokmi. Pani ministerka Matečná musí vedieť a musela vedieť, ako jej rezort narába so štátnymi podporami pre farmárov a ako sa špekulanti dostávajú k agrodotáciám. Po stretnutí s podvedenými poľnohospodármi z východného Slovenska tvrdí, že drobní a slušní farmári v boji s úradníkmi nemajú šancu. Toto systémové zneužívanie sa robí naprieč celým Slovenskom a my ho vieme zdokladovať na jednotlivých prípadoch. Ministerka Matečná zaviedla podvodné praktiky ešte ako generálna riaditeľka Slovenského pozemkového fondu. Aj o tom existujú nespochybniteľné dôkazy. Po prvé. Farmár Juraj Béreš bol poškodený v období, keď funkciu generálnej riaditeľky Slovenského pozemkového fondu vykonávala Gabriela Matečná. Platné nájomné zmluvy bezdôvodne zrušila a jeho pôdu dala do prenájmu firme IP Construct grófky Roškovej a Patrika Šuchtu. Farmár prišiel nielen o pôdu, ale aj o úrodu, pritom zo všetkých dotknutých úradov má platné potvrdenia o tom, že pôdu obrábal on a nikto iný. A úrodu sial v zmysle nariadenia vlády č. 238/2010. Rovnako postupovala bývalá generálna riaditeľka Slovenského pozemkového fondu aj v prípade iných farmárov a ich pôdu v nájme od SPF prideľovala agrošľachte, ktorej primárnym cieľom nie je hospodárenie na pozemkoch, ale výlučné poberanie agrodotácií. Gabriela Matečná ako generálna riaditeľka Slovenského pozemkového fondu za SMER - SD podpísala niekoľko nájomných zmlúv firmám talianskych podnikateľov, ktorí sú prepojení s talianskou mafiou, ako Diego Roda, tak aj Antonino Vadala. Na zmluvách je podpis Matečnej a sú platné až do rokov 2028, niektoré až do rokov 2048. Matečná pritom po vražde Jána Kuciaka a po uverejnení jeho nedopísaného posledného článku o Vadalovcoch a Rodovcoch pre médiá tvrdila, že o týchto ľuďoch nikdy nepočula. Preukázateľne klamala. Gabriela Matečná ako generálna riaditeľka Slovenského pozemkového fondu podpísala sporné reštitúcie, a to tak v prípade rodiny Druckerovcov a prostredníka Petra Marhulu, ako aj v prípade reštitúcie, ktorá pripomína najväčšiu kauzu HZDS Veľký Slavkov. 5,8 ha bezcennej pôdy v okrese Levoča podozrivo vymenila za takmer 200 ha vo Vysokých Tatrách. Táto hodnotná pôda skončila v súkromnej spoločnosti, nie v rukách reštituentov. Obchodní partneri pána Druckera podviedli štát v ďalšej obludnej pozemkovej kauze za pomoci poslušnej Gabriely Matečná ako vtedajšej šéfky Slovenského pozemkového fondu. Pozemky v blízkosti Špačiniec predal Slovenský pozemkový fond pod vedením súčasnej ministerky Gabriely Matečnej za 0,59 eur za meter štvorcový firmám, ktoré ich následne ponúkali za 25 eur za meter štvorcový. Škoda pre štát pri takomto obchode predstavuje viac ako 7 mil. eur. Podvodným spôsobom ľudia blízki Druckerovi, Počiatkovi a Kaliňákovi dajú žiadosť, že chcú byť zrazu poľnohospodári a chcú prevádzkovať sady. Matečná im predá 300-tisíc metrov štvorcových za 59 centov. Oni žiadne sady nevysadia a po 10 rokoch, kedy uplynie predkupné právo, z 59 centov zrazu majú stavebné pozemky v hodnote niekoľko desiatok eur za meter štvorcový. Nechutný podvod za účasti Slovenského pozemkového fondu a ministerky Matečnej, ktorá ako šéfka SPF musela o tomto všetkom vedieť. Ministerka Matečná zaviedla mafiánske praktiky aj do zákona. Novelou zákona č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a pozemkových spoločenstvách a novelou zákona č. 504/2003 Z. z. o nájme poľnohospodárskych pozemkov de facto pripravila ministerka Matečná o pôdu samostatne hospodáriacich roľníkov prevažne v južných oblastiach Slovenska. Pre farmárov a ich stabilné podnikanie bolo kľúčové, aby užívacie pomery náhradných pozemkov, ktoré boli vytýčené za pôvodné pozemky, boli platné do schválenia pozemkových úprav. Uvedená novela zákona vyvoláva obrovskú neistotu s likvidačnými dopadmi na zodpovedne hospodáriacich aktívnych farmároch, ktorých záujmy má v prvom rade brániť, chrániť ministerka pôdohospodárstva. Ministerka Matečná pokračuje v nekalých praktikách aj ako ministerka pôdohospodárstva a rozvoja vidieka a zastupuje skôr oligarchov ako skutočných roľníkov. Pred dvoma týždňami ministerka podpísala dotáciu pre oligarchu na jeho súkromný rybník v škandalóznej sume 330-tisíc a to všetko akože pre rozvoj privátneho rekreačného areálu rozvinutého okolo stávajúceho vysoko nadštandardného rodinného domu. Ministerstvo pôdohospodárstva teda nielen prispieva na súkromné rybníky oligarchom z našich peňazí, ale oligarchovi Beljajevovi sa nehanbia dať 4-násobne viac, ako sú náklady na výstavbu rybníka. Na ministerstve pôdohospodárstva sú len krok od toho, aby dali nabudúce dotácie podnikateľom typu Bašternák alebo Kočner. Výsledkom takéhoto nehorázneho nakladania s peniazmi všetkých ľudí je, že na dotácie pre skutočných roľníkov a farmárov pravidelne nezostáva takmer nič. Situácia v rezorte pôdohospodárstva sa už ďalej nedá tolerovať. Namiesto toho, aby sme podporovali zmysluplné projekty v oblasti argoturistiky, zveľaďujeme súkromné areály veľkopodnikateľov. Ministerstvo pôdohospodárstva uzatvorilo za posledné týždne v rámci výzvy z roku 2015 zmluvy s piatimi podivnými firmami v hodnote takmer 7 mil. eur. Dotáciu dostal napríklad aj Peter Jambor, ktorý bol spomínaný vo viacerých kauzách v Českej republike. Založil a bol predsedom predstavenstva spoločnosti GO21, ktorá zohrala dôležitú úlohu v prípade Duckého zmeniek. U nás dostáva dotácie z eurofondov, ako aj zákazky od štátnych orgánov. Ministerstvo pod pani Matečnou schválilo tri dotácie spolu za viac ako 1,2 mil. eur. Jambor urobil aj verejné obstarávanie a dve najväčšie zákazky vyhrala bratislavská firma ISTERCOM. Jej majiteľ je konateľom a konečným užívateľom výhod ďalšej firmy ITS, s. r. o., ktorá tiež dostala od ministerstva dve dotácie vo výške 640-tisíc eur. Vo verejných obstarávaniach vybrala na oba projekty piešťanskú firmu ENEX GROUP, s. r. o. Tá sídli podľa Obchodného registra na rovnakej adrese, akú si uvádza Peter Jambor. Aký má zmysel dávať peniaze podivným firmám len preto, aby sme ich minuli? Eurofondy majú v prvom rade slúžiť na vyrovnávanie regionálnych rozdielov. Aká je ale realita na Slovensku? Vyčerpať čo najviac na hocičo a hlavne dať svojim, teda našim ľuďom. Slovensko má najväčšie regionálne rozdiely z vyspelých štátov sveta. Namiesto toho, aby sme peniaze na rozvoj chudobnejších regiónov využili s rozumom, ministerstvo pôdohospodárstva podporuje podivné projekty. Denník SME poukázal na to, ako desiatky miliónov eur dostali spriaznené firmy z okolia obce Babindol, ktorá má 700 obyvateľov. Redaktori podrobne opísali personálne prepojenia spoločnosti, ktoré dostali eurofondy od ministerstva pôdohospodárstva. V reťazci firiem sa objavuje jeden podnikateľ, jeho sused, jeho bývalý zamestnanec či podnikateľský partner. Dotácie odklepli ešte za Jahnátka a vtedajší šéf PPA Grobár dotácie odsúhlasil približne dva týždne pred tým, ako ho ministerka pôdohospodárstva Gabriela Matečná odvolala. Dotácie pokračovali aj za nového vedenia. Súčasný riaditeľ agentúry Juraj Kožuch im vlani podpísal spoločný projekt za 6,5 mil. eur. Pani ministerka Matečná s generálnym riaditeľom PPA Kožuchom sa tvária, že je všetko v poriadku. Kauza Babindol je pomníkom pána Jahnátka. Žiaľ, ako vidíme, súčasné vedenie len pokračuje v jeho šľapajach. Človek, ktorý umožnil takéto rozsiahle dotačné schémy, kde na obrovské pochybenia poukázal opäť aj Najvyšší kontrolný úrad, nemá čo hľadať vo vysokej štátnej funkcii. Ministerka Matečná svojím konaním ohrozuje budúce zdroje pre Slovensko na regionálny rozvoj. Za nominantov SNS dodnes pre pochybenia platíme milióny eur. Pani ministerka Matečná tomu mohla zabrániť, ale nespravila to. Ministerstvo totiž pochybilo, keď si nevyžiadalo náhradu škôd v kauze nástenkový tender voči zodpovedným. Ani po rokoch a miliónoch eur, o ktoré pre kšefty SNS prišli, nie sú schopní nominanti SNS hájiť záujmy Slovenska. Ministerka Matečná je strojcom aj vykonávateľom všetkého, čo viedlo a vedie k takej kríze v argorezorte, aká tu ešte nebola. Tým, že sa na podvodoch a iných podozrivých činoch spolupodieľala ako šéfka Slovenského pozemkového fondu a tým, že systém, ktorý podvody umožňuje, vytvára a podporuje ako ministerka pôdohospodárstva. Nominanti SNS ničia našu budúcnosť či už škandály s eurofondmi v rezorte školstva, alebo zatváraním očí pred podvodmi s pôdou a dotáciami na ňu v rezorte pôdohospodárstva. Slovenská národná strana by si preto mala priznať, že dôležitý rezort pôdohospodárstva nezvláda a radšej by jeho riadenie mala prenechať niekomu inému. Dovoľte mi teraz, aby som sa pristavila pri niektorých veciach. Chcem poukázať na stále nové a nové články, ktoré vychádzajú v súvislosti s krízou v argorezorte, v súvislosti s agrodotáciami, v súvislosti s rôznymi mafiánskymi zoskupeniami, v našich médiách po tom, ako zavraždili Jána Kuciaka a jeho snúbenicu. Najnovšie nám priniesli aktuality.sk článok o tom, ako Vadala, ktorého sme, to už asi, to asi viete, medzičasom vydali do Talianska na žiadosť talianskej prokuratúry, podľa ktorej je podozrivý z kontaktov na taliansku mafiu a z pašovania drog, ako tento človek na Slovensku podnikal s ľuďmi, ktorí sa radia k albánskej mafii. Antonino Vadala na Slovensku robil biznis aj s Albáncami macedónskeho pôvodu. Aj oni rovnako ako Talian podnikajú v argosektore a poberali dotácie aj vratky DPH. Podobne ako Vadala mali problém pre údajné podvodné konanie. V článku sa ďalej píše o zisteniach samotnej Pôdohospodárskej platobnej agentúry vo vzťahu k albánskej mafii. Najvýnosnejšou aktivitou, ktorou sa firmy macedónskych Albáncov na Slovensku zaoberali, boli agrodotácie od Pôdohospodárskej platobnej agentúry najmä pre firmy KREMPOS, AGRO RÁTKA a AGRO RÁTKA - S. Vo všetkých troch firmách v rozličných obdobiach pôsobili tak albánska mafia, ako aj rodina Kukuliovcov väčšinou v tom istom čase. Za posledných osem rokov čerpali tieto tri firmy spolu agrodotácie za 20 mil. eur; 20 mil. eur z Pôdohospodárskej platobnej agentúry pre albánsku mafiu. Nemáme dosť, že sme v rezorte pôdohospodárstva výdatne podporovali taliansku mafiu, podporovali sme ešte aj tých, s ktorými spolupodnikali, a to je albánska mafia. Z dokumentov, ktoré portál aktuality.sk získal, je zrejmé, ako PPA v niektorých prípadoch konštatovala, že podnikatelia cez firmy opakovane nadhodnocovali svoje žiadosti. Kontroly na mieste napríklad ukázali, že nesedel deklarovaný počet zvierat, na ktoré žiadali podporu, alebo bola nadnesená výmera pôdy, či došlo k porušeniu pravidiel nakladania s pôdou. Napriek týmto zisteniam PPA-čky sa k nim dotácie dostali. Aj také dotácie, ktoré žiadali na tieto sporné prípady. PPA vedela o svojich zisteniach, PPA vedela, že sa pokúšajú o podvod, napriek tomu sa albánska mafia nakoniec aj na tieto pozemky dostala k dotáciám. Prinajhoršom minulý týždeň došlo v tejto praxi k prvej výnimke najmä vďaka aktivite prokurátora, ktorý podal na Antonina Vadalu obžalobu pre pokus zločinu poškodzovania finančných záujmov Európskej únie a za pokus zločinu subvenčného podvodu. V prípade albánskej mafiánskej skupiny je obzvlášť zarážajúce, že sa napokon dostali aj k tým dotáciám, ktoré im PPA najskôr odmietla vyplatiť, a to vďaka rozhodnutiu ministerstva, na ktoré sa následne odvolali. To znamená, ministerstvo ako odvolací orgán v prípadoch, kde boli sporné tie dotácie, preukázateľne z prostredia PPA-čky priklepla týmto ľuďom súhlasné stanovisko na všetky dotácie, o ktoré žiadali. Samozrejme, pani ministerka nikdy nepočula o talianskej mafii ani ako šéfka Slovenského pozemkového fondu, ako ani ministerka, opakovane to hovorila v médiách, opakovane to hovorila po vražde Jána Kuciaka a Martiny Kušnírovej, keď začali vychádzať na povrch všetky skutočnosti z jeho nikdy nedokončeného článku práve o agrodotáciách a talianskej mafii. Opakovane tvrdila, že o tých menách ona nikdy nevedela, žiadne zmluvy im nepodpisovala. Čo je klamstvo. Čo je klamstvo a vieme to dokázať. Totiž na Slovenskom pozemkovom fonde pracujú ľudia, ktorí sa nedokážu zmieriť s tým, ako v priamom prenose pani ministerka klame. Takže priamo zvnútra Slovenského pozemkového fondu sa k nám dostávajú informácie. Dostali sme informácie o tom, že v rokoch 2012 až 2016 generálna riaditeľka Gabriela Matečná podpísala desať zmlúv s rôznymi firmami pána Diega Rodu o nájme poľnohospodárskej pôdy, na ktoré potom dostávali dotácie. Celková výmera podpísaných, v tých nájomných zmluvách podpísaných pani Gabrielou Matečnou od roku 2012 do roku 2016 ako generálnou riaditeľkou Slovenského pozemkového fondu pre firmy pána Diega Rodu v okrese, len v okrese Humenné predstavujú prenajatú výmeru celkom 1 611 ha poľnohospodárskych pozemkov s dobou prenájmu až do 31. 10. 2025. Tu vidíme odbornosť a slušnosť pani Matečnej. Klame ako z veľkej knihy. Možno nepodpísala zmluvy s firmou TRACER, ako zaviedla občanov, ale podpísala štyri nové nájomné zmluvy firmám, kde konateľom, resp. vlastníkom firiem je pán Roda. Celkom pani Matečná ako generálna riaditeľka podpísala pánovi Rodovi nájomné zmluvy na celkovú výmeru cca 1 612 ha, čo predstavuje ročné dotácie, ak berieme do úvahy len priemerné sadzby na 1 ha 230 eur, čiastku niekoľko desiatok miliónov eur v znevýhodnených oblastiach Slovenska. Za päť rokov je to suma 1 000 850 000 eur a za 10 rokov je to čiastka 3 000 700 000 eur a v znevýhodnených oblastiach je to až 6 000 448 000 eur, kam bezpochyby Humenné patrí. Toto je jednoznačný dôkaz, že pani ministerka klame v priamom prenose, keď na tlačovej besede zo dňa 5. 3. 2018 tvrdila, že pre firmu pána Diega Rodu nepodpísala žiadne zmluvy, iba ak inventarizačné dodatky z obdobia rokov 2010, kedy dnešná vládna koalícia nemala dosah na tieto zmluvy. Klamala dvojnásobne, pretože ako odborníčka na pozemkové právo, kam sa sama pasovala, by mala vedieť, že inventarizačné dodatky podpisujú na základe jej plnej moci príslušní riaditelia regionálnych odborov. V tomto prípade, nakoľko ide o okres Humenné, to podpisovala riaditeľka v Humennom, samozrejme, dosadená v tom čase stranou SMER - SD. Rovnako pani ministerka klamala v prípade samostatne hospodáriaceho roľníka pána Béreša. S pánom Bérešom spolupracujeme už niekoľko mesiacov, videli sme čierne na bielom, že mu všetky príslušné orgány podpísali to, že on sám a nikto iný obrábal pozemky, ktoré mal v nájme od Slovenského pozemkového fondu. Tam nebol pádny dôvod na to, aby mu tie pozemky zobrali a všetky, tak ako boli vypodpisovali pre impérium grófky Roškovej, čím samostatne hospodáriaci roľník pán Béreš prišiel o všetko. Ja som sa s týmto s dôverou obrátila na Generálnu prokuratúru. Sama som zvedavá, ako sa s tým vysporiadajú, pretože sú tam nespochybniteľné dôkazy. Je veľmi zaujímavé, že zakaždým, keď my sme prišli s časťou príbehu o nejakom samostatne hospodáriacom roľníkovi, pani ministerka na tlačovej konferencii uviedla, že to bolo klamstvo, že to bola nepravda, že sme nekompetentní, že som nevzdelaná a podobne, ale zaujímavé, že nikdy neposkytla dôkazy. My sme tie dôkazy na každej našej tlačovej konferencii poskytovali, ale ona nikdy s dôkazmi neprišla. Vždy to boli iba osobné ataky. Napokon to, že sa niečo so samostatne hospodáriacimi roľníkmi v tejto krajine veľmi dlhé roky dialo a stále deje, nespochybniteľne svedčí aj to, že piati samostatne hospodáriaci roľníci vystúpili na bruselskej pôde pred Európskym parlamentom. Toho vypočúvania sa zúčastnili aj slovenskí poslanci Vladimír Maňka a pani Monika Smolková za SMER - SD. Pani Smolková zdôraznila, že sama pochádza z východného Slovenska a má snahu riešiť problémy spojené so škandálmi týkajúcimi sa zneužívania eurofondov. Pani Smolková hovorí: "Nemôže platiť princíp mať pôdu a poberať dotácie, ale byť na tej pôde aj efektívny a dopĺňať ju prípadne živočíšnou výrobou." Uviedla. Priznala, že z hľadiska záujmov farmárov sa treba venovať trom spiacim krásaviciam, voči ktorým má aj ona výhrady. A to je predovšetkým ministerstvo pôdohospodárstva, Pôdohospodárska platobná agentúra a Ústredný kontrolný a skúšobný ústav poľnohospodársky. "Nekonala štátna inštitúcia, ktorá zo zákona mala konať. Je čo naprávať, ja sa hlásim k tejto spolupráci," odkázala prítomným farmárom a sľúbila im, že ak treba, pôjde osobne s nimi až na ministerstvo, lebo ju ministerka neodmietne prijať. Nie je toto hanba? Nie je hanba, že samostatne hospodáriaci roľníci, ktorých záujmy má zastupovať ministerka pôdohospodárstva, musia ísť do Bruselu, musia získavať podporu od europoslancov za stranu, ktorá sedí so SNS vo vládnej koalícii, a pani Smolková sa jej zastane, sa ich zastane a povie, že ak bude treba, pôjde s nimi do Bratislavy, aby sa vôbec dostali k ministerke pôdohospodárstva, ktorá má v prvom rade chrániť ich záujmy? My sme včera zverejnili prípad, ktorý sa týkal sporných reštitúcií, je to prípad, v ktorých pani ministerka ako generálna riaditeľka Slovenského pozemkového fondu vypodpisovala za 5,7 ha v okrese Levoča 200 ha veľmi cennej pôdy vo Vysokých Tatrách. Spochybňujeme, samozrejme, to, čo urobil Slovenský pozemkový fond. Samozrejme, oni sa tvária, že skutok sa nestal, pretože postupovali v súlade so zákonom. My tvrdíme, že obišli príslušný zákon v rôznych jeho ustanoveniach a s dôverou sa obrátime na Generálnu prokuratúru. My sa dnes pokúšame odvolať Ing. Gabrielu Matečnú, pretože podľa nás nemá žiadne morálne právo, aby zastávala post ministerky. V každom prípade tie počty sú jasné, neviem, kto sa nájde v tejto sále, ktorý sa postaví na ochranu samostatne hospodáriacich roľníkov, ktorý sa postaví za to, aby sa Slovensko nespomínalo ako krajina, ktorá štátnou politikou, agrodotáciami podporuje taliansku a albánsku mafiu, kto sa postaví za to, že, za svoje vedomie a svedomie a povie, že naozaj takýto človek, ktorý má minulosť aj ako generálna riaditeľka na Slovenskom pozemkovom fonde, nemá čo robiť na poste ministerky pôdohospodárstva. V každom prípade si ale myslím, že my sme za posledný čas ako opoziční poslanci, ale aj ako novinári priniesli dostatok konkrétnych dôkazov o tom, že myslím, že tu už končia debaty len o vyvodení politickej zodpovednosti. Ja si myslím, že tu by mala nastúpiť jedna seriózna diskusia o vyvodení trestnoprávnej zodpovednosti v tých jednotlivých konkrétnych prípadoch, a to tak pri subvenčných podvodoch, podozreniach z korupcie alebo z prekročenia právomocí verejného činiteľa. Jedno trestné oznámenie sme v tejto súvislosti na Generálnu prokuratúru už podali. Obrátime sa aj na NKÚ práve v súvislosti s tým sporným prípadom reštitúcií, kedy štátu vznikli veľké škody, a budeme dúfať, že sa s tým aj Najvyšší kontrolný úrad vysporiada. Ale určite tento prípad, ktorý, ktorý vyzerá aj na trestnoprávnu zodpovednosť, ponesieme aj na Generálnu prokuratúru Slovenskej republiky. V tejto chvíli vám ďakujem za pozornosť. (Potlesk.)